Lise Fjeldstad

Lise Barbra Skappel Fjeldstad (født 17. juni 1939 i Oslo) er en norsk skuespillerinne og instruktør. Hun er datter av kapellmester Øivin Fjeldstad (1903–1983) og Julie Antoinette Skappel (1910–1996). Hun ble ansatt ved Nationaltheatret i 1975.

Skuespillerkarriere 
Lise Fjeldstad gikk ut av Statens Teaterhøgskole i 1963, og ble samme år ansatt ved Det norske teatret. Der spilte hun roller som for eksempel Desdemona i Othello i 1966, Ragnhild i Medmenneske av Olav Duun i 1967 og Hedda Tesmann i Hedda Gabler i 1971. Hun var ansatt der fra 1963 til 1971 og igjen fra 1974 til 1975. Fra 1971 til 1974 var hun ansatt ved Fjernsynsteatret, der hun tolket roller som Maja Rubeck i Naar vi døde vaagner, Ljoba Andrejevna i Kirsebærhaven og Nora i Et Dukkehjem, alle i 1973.

I 1975 ble Fjeldstad ansatt ved Nationaltheatret. Der har hun blant annet spilt Blanche i En sporvogn til begjær (1975), Agnes i Brand (1978), tittelrollen i Friedrich Schillers Maria Stuart (1986), Martha i Hvem er redd for Virginia Woolf? (1988), Helene Alving i Gengangere (1993), moren i Draum om hausten (1999) og Den eldre kvinna i Svevn (2005).

Lise Fjeldstad har iscenesatt fem oppsetninger av Reisen til Julestjernen på Nationaltheatret, samt Dansetimen av Astrid Saalbach i 1987 og Til Julia av Margareta Garpe i 1989, begge på Nationaltheatret. I tillegg sto hun for iscenesettingen av Fru Inger til Østeraad ved Riksteatret og Gengangere ved Teater Ibsen, begge i 2000. I 2001 iscenesatte hun Yasmina Rezas Livet × 3 ved Den Nationale Scene i Bergen. Hun har også vært instruktør og programansvarlig for fem 17. mai-festmatinéer. I 2002 iscenesatte hun Jon Fosses Ettermiddag på Riksteatret, samt Olav Duuns Medmennesket ved Rogaland Teater. I 2004 iscenesatte hun P.O. Enquists Den 25. timen ved Det Norske Teatret og Riksteatret.

I 2006 spilte hun rollen som Johanne Paus, Ibsens farmor, i NRK-miniserien En udødelig mann, som omhandler Ibsens barndom og ungdom. Lise Fjeldstad har også vært å se i en rekke filmer og fjernsynsdramaer. Hun er medlem av Det Norske Akademi for Språk og Litteratur og styremedlem i PLAN Norge. Bror til Lise Fjeldstad er næringslivsmannen og politikeren Øivin Skappel Fjeldstad. Lise Fjeldstad var samboer med skuespilleren Per Sunderland.

Film og fjernsyn

Priser og utmerkelser 
 Kommandør med stjerne av St. Olavs Orden 2014
 Gammleng-prisen, veteranprisen 2012
 Oslo bys kulturpris 2008
 Herman Wildenveys Poesipris 2006
 Ibsen Centennial Award 2006
 Henrik Ibsens Jubileumspris 2003
 Heddaprisen 2006
 Aase Byes Ærespris 2001
 Kritikerprisen for Fru Alving i Gengangere (1993)
 Ridder av 1. klasse av St. Olavs Orden (1993) «for fortjeneste av norsk scenekunst.»
 Radioteatrets pris «Den Blå Fugl» 1992
 Per Aabels Ærespris (1992)
 Amanda for beste kvinnelige hovedrolle i Dødsdansen for NRK-TV (1991)
 Guldbaggen – for beste kvinnelige hovedrolle i Liten Ida (1982)
 Medlem av Det Norske Akademi for Sprog og Litteratur

Referanser

Eksterne lenker 
 Lise Fjeldstad i Norsk biografisk leksikon
 Omtale hos Nationaltheateret
 

Skuespillere ved Nationaltheatret
Skuespillere ved Fjernsynsteatret
Skuespillere ved Det Norske Teatret
Medlemmer av Det Norske Akademi
Riddere av 1. klasse av St. Olavs Orden
Norske skuespillere
Amanda for beste kvinnelige hovedrolle
Vinnere av Heddaprisen
Personer fra Oslo